DS «Fjordbuen» (1899)

DS «Fjordbuen» var i perioden 1899–1949 en lokalrutebåt i fart i Ryfylkebassenget. «Fjordbuen» tilhørte de første ti årene Ryfylke Dampskibsselskab (det andre). Våren 1899 ble Ryfylke Dampskibsselskab overtatt av Det Stavangerske Dampskibsselskab, med ruter og dampbåtene «Fjordbuen» og «Øibuen». Stavangerske benyttet «Fjordbuen» i sine ruter frem til 1949, da den ble solgt for bruk som flytende omlastningsanlegg for sild på vintersildfiske. Rundt 1965 ble skipet hugget opp.

 Ryfylke Dampskibsselskab 
I april 1899 ble det nybygde skipet levert fra Stavanger Støberi & Dok i Stavanger (byggenr. 34) som lokalrutebåt «Fjordbuen» til Ryfylke Dampskibsselskab i Stavanger. Båten ble benyttet i lokalrutefart i Ryfylke.

Vinteren 1908/1909 gikk båten i følgende rute:
 Mandag: Skiftun (kl.06) – Hjelmeland – Hauskevåg – Ølesund – Sandanger – Fister – Sigmundstad – Årdal – Næssa – Nordskår – Sørskår – Fiskå – Kjølevik – Alsvik – Hidle – Stavanger (kl.11.30). Retur fra Stavanger (kl.3.30) til Skiftun og videre til Hålandsosen (kl.20).
 Tirsdag: Hålandsosen (kl.07.30) – Erøy – Bogsund – Landsnes – Foreneset – Knutsvik – Skiftun – Hjelmeland – Eiene – Vadla – Tøtlandsvik – Hjelmeland (kl.9.30) – Hauskevåg – Ølesund – Fister – Fiskå (med korrespondanse med selskapets andre lokalrutebåt DS «Øibuen» i rute til Årdal) – Kjølevik – Stavanger (kl.16).
 Onsdag: Steinnesvåg på Finnøy-Stavanger.
 Torsdag: til Hålandsosen.
 Fredag: Årdal – Stavanger – Steinnesvåg.
 Lørdag: Steinnesvåg – Stavanger – Hjelmeland – Skiftun (kl.20.30). 
Ryfylke Dampskibsselskab hadde således anløp over store deler av østre Ryfylke, og representerte per 1908/1909 en sterk konkurrent til passasjertrafikken drevet av Stavangerske Dampskibsselskab.

 Det Stavangerske Dampskibsselskab 
I april 1909 ble eierselskapet med ruter og fartøy solgt til Det Stavangerske Dampskibsselskab i Stavanger for 71 000 kroner. «Fjordbuen» fortsatte stort sett i rutene på Skiftun, Hålandsosen, Årdal og Steinnesvåg. Senere ble båten satt i trafikk på ruten Stavanger – Jørpeland – Tau, der den fortsatte i mange år. Den gikk også på Muslandsvåg om Nedstrand, på Sandeid, Finnøy, Sjernarøy.

Vinteren 1944/1945 gikk fartøyet i rute på strekningen Stavanger – Rennesøy, hvor den avløste DS «Øybuen» som måtte brukes i ruten på Kvitsøy.

Vinteren 1947/1948 gikk Fjordbuen i rute på strekningene Steinnesvåg – Stavanger og Stavanger – Jørpeland – Tau.

I 1948 ble Fjordbuen satt i opplag som reserveskip.

 Etterhistorie 
Våren 1949 ble fartøyet solgt til S. Ronglan Sildoljefabrik i Haugesund. Det ble noe nedrigget, og ombygd til flytende omlastningsanlegg for sild. Deretter ble Fjordbuen benyttet på vintersildfiske på Nordvestlandet som losjiskip og til omlasting av sild fra fiskefartøy til fraktefartøy som fraktet silden sørover til eierens sildoljefabrikk på Storøy ved Haugesund. Mellom sesongene lå «Fjordbuen» opplagt i Sjøhuskleiven i Haugesund.

I 1958 ble skipet solgt til B. Heide Ltd. jr., Kristiansund N., som benyttet det som losjiskip og flytende omlastningsanlegg for konsumsild både i Kristiansund N og på Helgelandskysten.

Rundt 1965 ble fartøyet solgt til Paul Gjerde, Ørsta for opphugging.

Kilder
 «Fjordabådane»  Magnus Torgersen 1981
 Artikkel om DSD av Alf Johan Kristiansen i Skipet 2/1990 og 1/1991.
 Trygve Eriksen jr.'s arkiv

Kategori:Norske dampskip
Kategori:Skip fra 1899
Kategori:DSD-skip
Kategori:Sjøfart i Ryfylke
Kategori:Stavanger havn
Kategori:Haugesund havn
Kategori:Skip bygget ved Stavanger Støberi & Dok
Kategori:Artikler i sjøfart-prosjektet